b'\n_START_ARTICLE_\nGennadi Timt\xc5\xa1enko\n_START_PARAGRAPH_\nGennadi Nikolajevit\xc5\xa1 Timt\xc5\xa1enko (s. 8. marraskuuta 1952 Leninakan) on ven\xc3\xa4l\xc3\xa4inen liikemies, joka asuu Sveitsiss\xc3\xa4. H\xc3\xa4nell\xc3\xa4 on my\xc3\xb6s Suomen kansalaisuus._NEWLINE_Forbes-lehden julkaisemalla miljard\xc3\xb6\xc3\xb6rilistalla Timt\xc5\xa1enko oli sijalla 62 vuonna 2013 ja sijalla 82 vuonna 2014. H\xc3\xa4nen omaisuutensa arvo on noin 14,1 miljardia dollaria, eli h\xc3\xa4n on Ven\xc3\xa4j\xc3\xa4n kahdeksanneksi rikkain mies._NEWLINE_Timt\xc5\xa1enko syntyi vuonna 1952 ven\xc3\xa4l\xc3\xa4iseen upseeriperheeseen Leninakanissa Armeniassa. H\xc3\xa4n vietti osan lapsuusvuosistaan It\xc3\xa4-Saksassa ja Ukrainassa ja valmistui insin\xc3\xb6\xc3\xb6riksi Leningradissa vuonna 1977._NEWLINE_Vuonna 1991 Timt\xc5\xa1enko nimitettiin Kiri\xc5\xa1ineftekimexport- eli KiNEx-\xc3\xb6ljynvientiyrityksen johtoon. H\xc3\xa4n muutti Suomeen Urals Finland -yhti\xc3\xb6n palvelukseen tekem\xc3\xa4\xc3\xa4n \xc3\xb6ljykauppaa ja sai vaimoineen Suomen kansalaisuuden. _NEWLINE_Maaseudun Tulevaisuudessa vuonna 2011 julkaistun ulkomaantoimittaja Jarmo M\xc3\xa4kel\xc3\xa4n kirjoituksen mukaan Timt\xc5\xa1enko sai Suomen kansalaisuuden inkeril\xc3\xa4isen\xc3\xa4 paluumuuttajana mahdollisesti v\xc3\xa4\xc3\xa4rennetyill\xc3\xa4 asiakirjoilla. Urals toimii nyky\xc3\xa4\xc3\xa4n IPP-nimell\xc3\xa4 ja tunnetaan Helsingin Talissa j\xc3\xa4rjestett\xc3\xa4v\xc3\xa4n IPP Open -tennisturnauksen sponsorina._NEWLINE_Vuonna 1997 Timt\xc5\xa1enko perusti ruotsalaisen Torbj\xc3\xb6rn T\xc3\xb6rnqvistin kanssa Gunvor-\xc3\xb6ljytreidausyhti\xc3\xb6n, joka on nyky\xc3\xa4\xc3\xa4n maailman suurimpia alallaan. Timt\xc5\xa1enko on my\xc3\xb6s Ven\xc3\xa4j\xc3\xa4n toiseksi suurimman maakaasuyhti\xc3\xb6n Novatekin p\xc3\xa4\xc3\xa4omistajia. Vuonna 2008 Timt\xc5\xa1enko aloitti vaimonsa kanssa hyv\xc3\xa4ntekev\xc3\xa4isyysty\xc3\xb6n Fondation Nevassa, joka tukee kulttuuriprojekteja Sveitsiss\xc3\xa4 ja Ven\xc3\xa4j\xc3\xa4ll\xc3\xa4, muun muassa Geneven oopperassa._NEWLINE_Timt\xc5\xa1enko kuuluu Vladimir Putinin l\xc3\xa4hipiiriin. H\xc3\xa4n omisti Taipalsaarella kes\xc3\xa4m\xc3\xb6kin, jolla Putinin kerrottiin vierailleen._NEWLINE_Tammikuussa 2013 Sanoma Magazinesin osaomistama moskovalainen Vedomosti-talouslehti julkaisi artikkelin otsikolla Timt\xc5\xa1enko ja KGB, jossa arvuuteltiin Timt\xc5\xa1enkon mahdollista vakoojataustaa. Timt\xc5\xa1enko itse on kuitannut ep\xc3\xa4ilyt h\xc3\xb6lynp\xc3\xb6lyn\xc3\xa4._NEWLINE_28. kes\xc3\xa4kuuta 2013 ilmoitettiin Timt\xc5\xa1enkon ostavan osan Helsingiss\xc3\xa4 sijaitsevasta Hartwall-areenasta._NEWLINE_Timt\xc5\xa1enko on aiemmin yritt\xc3\xa4nyt ostaa suomalaiset j\xc3\xa4\xc3\xa4kiekkoseurat Espoo Bluesin ja Tampereen Ilveksen. Ven\xc3\xa4j\xc3\xa4ll\xc3\xa4 h\xc3\xa4n on johtokunnan puheenjohtaja KHL-liigassa ja SKA Pietari-j\xc3\xa4\xc3\xa4kiekkoseurassa._NEWLINE_Maaliskuussa 2014 Yhdysvallat asetti Timt\xc5\xa1enkon pakotelistalle, jolla olevien henkil\xc3\xb6iden Yhdysvalloissa oleva omaisuus j\xc3\xa4\xc3\xa4dytet\xc3\xa4\xc3\xa4n ja heille m\xc3\xa4\xc3\xa4r\xc3\xa4t\xc3\xa4\xc3\xa4n matkustusrajoituksia. Pakotteet ovat Yhdysvaltain vastatoimi Ven\xc3\xa4j\xc3\xa4\xc3\xa4 ja Vladimir Putinin l\xc3\xa4hipiiri\xc3\xa4 vastaan Krimin kriisin seurauksena. Suomessa Timt\xc5\xa1enkon etuja muun muassa Hartwall Arenan omistajayhti\xc3\xb6n hallituksessa valvoo liikemies Kai Paananen, joka on tuntenut Timt\xc5\xa1enkon 1980-luvulta asti.'